Selgitan seda väidet ühe analoogia varal. Viimasel ajal arendatakse arvutustehnilisi nn virtuaalse reaalsuse seadmeid. Inimene paneb pähe spetsiaalse kiivri, kus silmade ees paiknevad väikesed teleekraanid. Arvuti produtseerib neile ekraanidele pildi mingist situatsioonist. Inimene paneb veel kätte teatud erilised kindad, mis annavad arvutile teavet tema käte ja sõrmede paigutusest  ruumis. Selle info alusel produtseerib arvuti pisikestele teleekraanidele inimese silmade ees ka pildi inimese enda kätest. Ja nüüd saab inimene virtuaalses maailmas mängida virtuaalsete esemetega.